钦定古今图书集成/理学汇编/经籍典/第139卷 > 《汉韩婴诗外传三》 > 《抑三》
## 钦定古今图书集成/理学汇编/经籍典/第139卷 > 《汉韩婴诗外传三》 > 《抑三》

赏勉罚偷，则民不忌；兼听齐明，则天下归之。然后明
其分职，考其事业，较其官能，莫不理法，则公道达而
私门塞，公义立而私事息。如是则持厚者进，而佞谄
者止；贪戾者退，而廉节者起。《周制》曰：“先时者，死无赦，
不及时者，死无赦。”人习事而因人之事，使如耳目鼻
口之不可相错也。故曰：职分而民不慢，次定而序不
乱，兼听齐明而百事不留。如是，则群下百吏，莫不修
己然后敢安仕，成能然后敢受职，小人易心，百姓易
俗，奸宄之属莫不反悫。夫是之为政教之极，则不可
加矣。《诗》曰：“𬣙谟定命，远犹辰告。敬慎威仪，惟民之则。”